**ELŐTERJESZTÉS**

Délegyháza fejlesztésének fontos pillérét jelenti a turizmus, mégpedig a tórendszerre, mint meglévő természeti erőforrásra, alapozott turizmus. A kavicsbányatavak tiszta vize több turisztikai lehetőség számára is kedvező alapot nyújt, de ezek egy része jelenleg még a lehetőségeknél alacsonyabb kapacitással működik, így fejlesztése lehetséges és kívánatos. Ugyanakkor a fejlesztések során a tavak és környezetük megfelelő megőrzése, vízminőségének védelme elengedhetetlen, mert a jelenleg meglévő ökológiai rendszer fenntartása jelenti az alapot a turizmusra.

A turisztikai ágak közül kiemelkedik a horgászturizmus és a strandturizmus szerepe, ezeknek jelenleg is van gyakorlatuk, vannak hagyományaik.

A fejlesztésekhez olyan összefogás szükséges, amely biztosítja a tavak egységes alapelvek szerinti kezelését, hasznosítását, illetve közösen képes pályázni a fejlesztésre. Az összefogás résztvevői az Önkormányzat, az egyes tavak kezelői, hasznosítói, idegenforgalmi szolgáltatók.

A tavak kezelésében, hasznosításában jelenleg 4 szervezet érintett:

Délegyházi Horgász Sport Egyesület I-II-III. tó

Négyes Tó Horgász Egyesület IV. tó

Délegyháza Községi Sport Egyesület V-VI. tó

Magyar Naturisták Egyesülete V. tó

Első lépésként ennek a négy jelenlegi hasznosítónak kellene megegyezni, elképzeléseit egyeztetni, és együttműködését szorosabbra fűzni.

A későbbiekben szükséges egy helyi TDM (Turisztikai Desztinációs Menedzsment) szervezet létrehozása, amiben rajtuk kívül az érdekelt és érintett idegenforgalmi szolgáltatók is részt vesznek.

A tavakra alapozott turizmus fejlesztéséhez szükséges elkészíteni a tavak komplex turizmusfejlesztési stratégiáját, amelyben (a meglévők mellett) meg kell vizsgálni további turisztikai ágak (pl: kerékpáros, vízi, stb.) fejlesztési lehetőségeit és esélyeit.

A stratégia alapján ki kell dolgozni a horgászturizmus és a strandturizmus fejlesztési programját. A horgászturizmusra vonatkozóan szükséges egy halgazdálkodási keretterv, amely lehetővé teszi a tavak egységes elvek szerinti, de eltérő hasznosítási irányú halgazdálkodását. A strandturizmusra vonatkozóan szükséges a strandolás szabályainak és szolgáltatásainak az egységesítése.

Mindkét hasznosításra (és minden hasznosítóra) vonatkozóan meg kell állapítani azokat a szabályokat, amik biztosítják a környezet és a víztér különösebb terhelés nélküli használatát (Pl: szemétgyűjtés, területek karban-, és rendben tartása, stb.)